Source: https://www.jogiforum.hu/hirek/33624
Timestamp: 2020-07-12 23:47:16+00:00

Document:
Bepillantás a főbíró dolgozószobájába - Nyílt Nap a Kúrián - Immár negyedig alkalommal | hírek | Jogi Fórum ﻿
Bepillantás a főbíró dolgozószobájába - Nyílt Nap a Kúrián - Immár negyedig alkalommal
2015.04.15. Jogi Fórum / Kúria
Az elmúlt évek sikereire tekintettel a Kúria idén negyedik alkalommal tárja ki kapuit a nagyközönség előtt. A „Budapest 100” rendezvény-sorozathoz csatlakozott Igazságügyi Palota, amely a Legfőbb Ügyészségnek, a Fővárosi Ítélőtáblának és Magyarország legfőbb bírói szervének, a Kúriának ad otthont, 2015. április 19-én, vasárnap 10:00 és 18:00 óra között fogadja a látogatókat.
Az Igazságügyi Palotába látogatók bepillantást nyerhetnek a Kúria elnökének dolgozószobájába, megtekinthetik az elnöki fogadótermet, a Kúria dísztermét és tájékoztatást kapnak a Justitia szobor születésének és áthelyezésének történetéről. A tárgyalótermekben helyet foglalva bírósági és ügyészségi fogalmazók és titkárok közreműködésével megismerhetik a tárgyalások menetét, továbbá meglátogathatják a rabmegőrzőt.
A Nyílt Napot a tavalyi évhez hasonlóan számos program színesíti. A Magyar Királyi Kúria egykori elnökeinek életútját bemutató kamarakiállítás mellett az ítélkezés tárgyi kellékeit, régi könyveket stb., továbbá a Kúria Könyvtárának muzeális értékű dokumentumait, könyvritkaságait bemutató kiállítás is várja a látogatókat. A „Kúriai Totó” kérdéseit helyesen megválaszoló látogatóinknak apró ajándékokkal kedveskedünk. Munkatársaink közül néhányan korabeli ruhába öltözve fogadják a látogatókat.

References: Kúria

 Kúria 
 Kúria 
 Kúria 
 Kúria 
 Kúria